text: Kæmpekabel lander på Fanø
  06 november 2017 kl. 05.47
  Energinet er nu klar til at hive stort elkabel i land på Fanø. Cobrakablet kommer til at transportere strøm svarende til 700000 husstande, når projektet er færdigt i 2019.
  Det store søkabel, der skal forbinde Holland og Danmark, bliver nu trukket i land på Fanøs vestkyst. Her skal det forbindes med det landkabel, der tidligere er blevet langt hen over øen.
  Kabelskibet Atalanti forlod lørdag havnen i Esbjerg med 37 kilometer søkabel, og den ene ende skal altså nu trækkes ind på stranden.
  Med elforbindelsen bliver der, ifølge Energinet, mulighed for at udnytte vedvarende energi fra eksempelvis vindmøller bedre.
  Arbejdet betyder, at området på Fanø bliver afspærret, mens kablet trækkes i land.
  